31981R3237
L 325/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3237/81 НА КОМИСИЯТА
от 12 ноември 1981 година
за изменение на Регламент (ЕИО) № 1842/81 за определяне на подробни правила за прилагане на Регламент (ЕИО) № 1188/81 относно общите правила за отпускане на коригирани възстановявания по отношение на зърнените култури, изнасяни под формата на някои спиртни напитки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2727/75 на Съвета от 29 октомври 1975 г. за общата организация на пазара на зърнени култури (1), последно изменен с Регламент (ЕИО) № 1949/81 (2), и по-специално член 16, параграф 6 и член 24 от него,
като взе предвид Регламент (ЕИО) № 1188/81 на Съвета от 28 април 1981 г. за определяне на общи правила за отпускане на коригирани възстановявания по отношение на зърнените култури, изнасяни под формата на някои спиртни напитки и за критериите за определяне на сумата на тези възстановявания, както и за изменение на Регламент (ЕИО) № 3035/80 по отношение на някои продукти, които не са включени в приложение II към Договора (3), и по-специално член 12 от него,
като има предвид, че Регламент (ЕИО) № 1842/81 на Комисията (4) определя подробни правила за отпускане на възстановявания по отношение на зърнени храни, изнасяни под формата на някои спиртни напитки;
като има предвид, че член 26 от Регламент (ЕИО) № 2730/79 на Комисията (5), последно изменен Регламент (ЕИО) № 2646/81 (6), предвижда авансово плащане на възстановяванията, когато продуктите са складирани в продоволствени складове; като има предвид, че в такива случаи притежателят на складираните продукти трябва да ги използва като продоволствени запаси в рамките на Общността; като има предвид, че такива запаси се третират като износ за целите на възстановяванията; като има предвид, че напитките, обхванати от Регламент (ЕИО) № 1842/81 трябва да се считат за изнесени, когато са складирани в такива складове;
като има предвид, че може да се случи продоволствените продукти да не достигнат местоназначението си; като има предвид, че в такива случаи възстановяването се изплаща отново или се заплаща някаква фиксирана сума; като има предвид, че за такива продукти трябва да важат разпоредбите от член 26 до член 29 от Регламент (ЕИО) № 2730/79;
като има предвид, че според последната информация, с която разполага Комисията, дефинициите в член 17 от Регламент (ЕИО) № 1842/81 не отчитат в достатъчна степен съществуващите практики в държавите-членки, които произвеждат уиски; като има предвид, че регламентът следва съответно да се измени;
като има предвид, че предвидените мерки в настоящия регламент са в съответствие със становището на Управителния комитет по зърнените култури,
ПРИЕ СЛЕДНИЯ РЕГЛАМЕНТ:
Член 1
Регламент (ЕИО) № 1842/81 се изменя, както следва:
1.
Към член 12 се добавя следният параграф:
„3. Продуктите, складирани в продоволствен склад, одобрен съгласно член 26 от Регламент (ЕИО) № 2730/79, се считат за изнесени.
Когато продуктите са складирани в такива складове, разпоредбите на членове 26 до 29 от гореспоменатия регламент се прилагат mutatis mutandis.“
2.
Член 17 се заменя със следния текст:
„Член 17
За целите на член 16:
а)
„уиски от зърно“ означава уиски, произведено от 15 % ечемик и 85 % зърнени култури;
б)
„малцово уиски“ означава уиски, произведено изключително от малц;
в)
„ирландско уиски, дестилирано на казан“ означава уиски от ечемик и малц, с поне една трета малц;
г)
процентното съдържание на различните видове зърнени култури, използвани за производството на спиртните напитки, посочени в член 13, параграф 2, се определя на базата на общото количество различни видове зърнени култури, използвани за производството на спиртните напитки, посочени в член 2 от Регламент (ЕИО) № 1188/81.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Член 1, параграф 2 се прилага от 1 юли 1981 г.
Член 1, параграф 1 се прилага от същата дата по искане на заинтересованата страна.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на12 ноември 1981 година.